የአብመድ የሥራ ኃላፊዎች የኮሮናቫይረስን ለመከላከል የሚደረገው ጥረት እንዲጠናከር ቅስቀሳ አደረጉ፤ በቀጣይ ቀናትም በጋዜጠኞችና ቅርንጫፍ ጣቢያዎች ጭምር ቅስቀሳው እንደሚቀጥል ታውቋል፡፡
ባሕር ዳር፡ ሰኔ 03/2012 ዓ.ም (አብመድ) የአማራ ብዙኃን መገናኛ ድርጅት (አብመድ) የሥራ ኃላፊዎች ኅብረተሰቡ መዘናጋትና ችላ ባይነትን እንዲያስወግድና ተገቢውን ጥንቃቄ እያደረገ የኮሮናቫይረስ ወረርሽኝን እንዲከላከል ለማሳሰብ የጎዳና ላይ ቅስቀሳ አካሂደዋል፡፡የአብመድ ዋና ሥራ አስኪያጅ ሙሉቀን ሰጥዬ ድርጅቱ ወረርሽኙ በኢትዮጵያ ተከሰተ ከተባለበት ጊዜ ጀምሮ በተለያዩ የመገናኛ አውታሮቹ ስለቫይረሱ ሲያሳውቅና ግንዛቤ ሲፈጥር መቆየቱን ጠቅሰዋል፡፡ የጎዳና ላይ ቅስቀሳው ዓላማ ደግሞ በበሽታው የሚያዙትና የሚሞቱ ሰዎች ቁጥር ከዕለት ወደ ዕለት እየጨመረ በመምጣቱ በቅስቀሳው ሰዎች በሚበዙባቸው እንደገበያ ባሉ ስፍራዎች አፍና አፍንጫ መሸፈኛ ጭምብል ያለመልበስና ርቀትን ያለመጠበቅ ችግሮች እንደታዘቡም አቶ ሙሉቀን ተናግረዋል፡፡በድርጅቱ ቅርንጫፍ መሥሪያ ቤቶችም የቅስቀሳ ተግባሩ ተጠናክሮ እንደሚቀጥል አስታውቀዋል፡፡